KLASA: 034-14/24-01/23

URBROJ: 711-02-02/05-2024-11

Zagreb, 31. listopada 2024.

**Povjerenstvo za odlučivanje o sukobu interesa** (dalje u tekstu: Povjerenstvo), OIB: 60383416394, u sastavu Aleksandre Jozić-Ileković kao predsjednice Povjerenstva, te Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 2. Zakona o sprječavanju sukoba interesa („Narodne novine“, broj 143/21. i 36/24., dalje u tekstu: Zakon) **u postupku redovite provjere imovinske kartice obveznice Jelene Miloš, OIB: ……………, zastupnice u Hrvatskom saboru od 16. svibnja 2024.**,31.listopada 2024., donijelo je

**ZAKLJUČAK**

**Nije utvrđen nesklad odnosno nerazmjer između prijavljene imovine obveznice Jelene Miloš, zastupnice u Hrvatskom saboru od 16. svibnja 2024., u godišnjoj imovinskoj kartici za 2023., podnesenoj 19. veljače 2024., i stanja imovine kako to proizlazi iz dostupnih podataka pribavljenih od nadležnih tijela.**

Obrazloženje

Člankom 3. stavkom 1. točkom 3. Zakona propisano je da su zastupnici u Hrvatskom saboru obveznici u smislu Zakona.

Uvidom u registar obveznika, koji vodi Povjerenstvo, utvrđeno je da je Jelena Miloš od 23. rujna 2022. do 16. svibnja 2024. obnašala te da od 16. svibnja 2024. i dalje obnaša dužnost zastupnice u Hrvatskom saboru , slijedom čega je obvezna postupati sukladno odredbama Zakona.

Člankom 10. Zakona propisano je kojim sve povodom su obveznici dužni podnijeti imovinsku karticu. Sukladno stavku 4. i 5. toga članka Zakona, obveznici su dužni za vrijeme mandata svake godine u siječnju podnijeti godišnju imovinsku karticu za prethodnu godinu sa stanjem na zadnji dan prethodne godine.

Sukladno članku 11. stavku 3. Zakona, obveznici su dužni u imovinskoj kartici prijaviti podatke o svojoj imovini, imovini svojeg partnera i svije maloljetne djece, stečene po svim pravnim osnovama.

Člankom 11. stavkom 5. Zakona propisano je koji se sve oblici imovine podrazumijevaju pod stečenom imovinom o kojoj se podaci moraju prijaviti u imovinsku karticu:

* nekretnine u knjižnom i izvanknjižnom vlasništvu;
* pokretnine koje se upisuju u javni registar i pokretnine veće vrijednosti;
* poslovni udjeli i dionice u trgovačkim društvima i udjeli u društvima osoba;
* udjeli u vlasništvu drugih poslovnih subjekata i subjekti samostalne djelatnosti;
* novčana štednja i kriptovalute čiji je iznos veći ili jednak jednogodišnjem iznosu neto primitka obveznika;
* dugovi, preuzeta jamstva i ostale obveze;
* dohodak od nesamostalnog rada, dohodak od samostalne djelatnosti, dohodak od imovine i imovinskih prava, dohodak od kapitala i drugi dohodak osim primitaka koji predstavljaju naknadu putnih i drugih troškova rada obveznika, partnera ili malodobne djece, sukladno posebnim propisima kojima je uređeno oporezivanje dohotka,
* primici koji se ne smatraju dohotkom i primici na koje se ne plaća porez na dohodak;
* dospjela potraživanja prema trećim osobama.

Člankom 27. Zakona propisano je da redovita provjera podataka iz podnesene imovinske kartice predstavlja provjeru podataka iz članaka 10. do 12. Zakona koja se obavlja prikupljanjem, razmjenom podataka i usporedbom prijavljenih podataka o imovini iz podnesenih imovinskih kartica obveznika s pribavljenim podacima od Ministarstva financija, Porezne uprave i drugih nadležnih tijela Republike Hrvatske sukladno odredbama ovoga Zakona i podzakonskih propisa donesenih na temelju Zakona.

Člankom 28. stavkom 1. Zakona propisano je da će Povjerenstvo bez odgađanja zatražiti od obveznika pisano očitovanje s potrebnim dokazima ako prilikom provjere podataka proizlazi mogući nesklad, odnosno nerazmjer između prijavljene imovine iz podnesene imovinske kartice sukladno člancima 10. do 12. Zakona i stanja imovine kako proizlazi iz pribavljenih podataka nadležnih tijela iz članka 27. Zakona. Obveznik je dužan, sukladno odredbi članka 28. stavka 2. Zakona, dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Povjerenstvo je dana 6. ožujka 2024. donijelo  Plan provjera imovinskih kartica za 2024. godinu, KLASA 034-25/24-01/22, URBROJ: 711-02-02/01-2024-3, kojim je predvidjelo da će, pored postupaka redovite provjere imovinskih kartica u predmetima otvorenim temeljem prijava i vlastitih saznanja o mogućem neskladu i nerazmjeru u podacima imovinskih kartica, u 2024. godini provesti postupke provjere posljednje podnesene i u administrativnoj provjeri odobrene imovinske kartice, podnesene od 40 obveznika određenih kategorija iz članka 3. stavka 1. Zakona i to:

* + Predsjednik Republike Hrvatske;
  + predsjednik i članovi Vlade Republike Hrvatske;
  + 7 zastupnika u Hrvatskom saboru prema nasumičnom odabiru;
  + 7 župana prema nasumičnom odabiru;
  + 7 gradonačelnika prema nasumičnom odabiru.

Plan se primjenjuje na obveznike koji su bili u aktivnom mandatu na dan donošenja Plana. Ovlast provođenja godišnjeg plana provjera je u okviru propisane nadležnosti provedbe redovite provjere nad svim imovinskim karticama.

Na temelju navedenog Plana provjera, pomoću javno dostupne aplikacije generatora slučajnih brojeva, izvučeno je po 7 nasumičnih brojeva i primjenom na popise svih zastupnika u Hrvatskom saboru, svih župana te svih gradonačelnika, utvrđen je popis obveznika na koji je pored ostalih nasumičnim odabirom uvrštena obveznica Jelena Miloš.

Nadalje, uvidom u registar obveznika utvrđeno je kako je imovinska kartica obveznice Jelena Miloš, aktualna u vrijeme donošenja Plana provjera, imovinska kartica od 19. veljače 2024. povodom godišnje obveze podnošenja. Navedena imovinska kartica je nakon administrativne provjere odobrena i objavljena na mrežnim stranicama Povjerenstva.

Imajući u vidu vrijeme donošenja Plana provjere, izvršena je provjera točnosti gore navedene godišnje imovinske kartice obveznice za kalendarsku 2023. godinu, provjerom prijavljenih imovinskih podataka za koje je Povjerenstvu bila dostupna mogućnost provjere, na temelju ovlaštenja, elektroničkim dohvatom ili traženjem podataka iz upisnika nadležnih državnih tijela Republike Hrvatske.

Iz usporedbe podataka koje je obveznica navela u rubrikama imovinske kartice „Primanja na mjesečnoj razini od dužnosti za koju se podnosi imovinska kartica“, „Ostali prihodi“ te „Subvencije/donacije/poticaji/stipendije u korist obveznika/br. druga/mljt. djeteta/poslovnog subjekta samostalne djelatnosti“, s podacima o plaći obveznice od dužnosti za koju se podnosi imovinska kartica, drugim prihodima obveznice, pribavljenim iz Informacijskog sustava Porezne uprave Ministarstva financija Republike Hrvatske odnosno baze podataka Evidencije dohodaka i primitaka na temelju posebnog ovlaštenja, ne proizlazi nesklad ili nerazmjer u imovinskoj kartici obveznika.

Iz usporedbe podataka koje je obveznica navela u rubrici imovinske kartice „Subvencije/donacije/poticaji/stipendije u korist obveznika/br. druga/mljt. djeteta/poslovnog subjekta samostalne djelatnosti“ s podacima o eventualno isplaćenim poticajima obveznici ili njezinom bračnom drugu, koje je dostavila Agencija za plaćanja u poljoprivredi, ribarstvu i ruralnom razvoju Republike Hrvatske u dopisu od KLASA: 701-01/24-01-01/0043, URBROJ: 343-0603/04-24-002, od 5. srpnja 2024., ne proizlazi nesklad ili nerazmjer u imovinskoj kartici obveznice.

Iz usporedbe podataka koje je obveznica navela u rubrici imovinske kartice „Podatci o nekretninama“ s podacima o vlasništvu obveznice nad nekretninama, pribavljenima iz Zajedničkog informacijskog sustava zemljišnih knjiga i katastra Ministarstva pravosuđa, uprave i digitalne transformacije Republike Hrvatske, na temelju posebnog ovlaštenja, ne proizlazi nesklad ili nerazmjer u imovinskoj kartici obveznice.

Iz usporedbe podataka koje je obveznica navela u rubrici imovinske kartice „Podatci o pokretninama koje se upisuju u javni registar“ s podacima o vlasništvu obveznice nad vozilima, koje je dostavilo Ministarstvo unutarnjih poslova Republike Hrvatske u dopisu od 9. srpnja 2024., ne proizlazi nesklad ili nerazmjer u imovinskoj kartici obveznika.

Nadalje, iz usporedbe podataka koje je obveznica navela u rubrici „Podatci o pokretninama koje se upisuju u javni registar“ s podacima o vlasništvu obveznice nad plovilima, koje je Ministarstvo mora, prometa i infrastrukture Republike Hrvatske u dopisu od KLASA: 342-11/24-05/830, URBROJ: 530-04-24-2, od 8. srpnja 2024., ne proizlazi nesklad ili nerazmjer u imovinskoj kartici obveznice.

Iz usporedbe podataka koje je obveznica navela u rubrici imovinske kartice „Poslovni udjeli, dionice i vrijednosni papiri, udjeli u društvima osoba te poslovni subjekti samostalne djelatnosti (obrt, OPG i druge samostalne djelatnosti)“, s podacima o dionicama, obveznicama ili drugim vrijednosnim papirima čiji je imatelj u relevantnom razdoblju bila obveznica, koje je dostavilo Središnje klirinško depozitarno društvo u dopisu od Broj: U-231/13-138 JF, od 3. srpnja 2024., ne proizlazi nesklad ili nerazmjer u imovinskoj kartici obveznice.

Nadalje, iz usporedbe podataka koje je obveznica navela u istoj rubrici s podacima o eventualnim obrtima u vlasništvu obveznice iz Preglednika obrtnog registra Ministarstva gospodarstva i održivog razvoja Republike Hrvatske dostupnima na internetu, također ne proizlazi nesklad ili nerazmjer u imovinskoj kartici obveznice.

Nadalje, iz usporedbe podataka koje je obveznica navela u istoj rubrici s podacima o eventualnim obiteljskim poljoprivrednim gospodarstvima čiji bi nositelj bila obveznica, koje je dostavila Agencija za plaćanja u poljoprivredi, ribarstvu i ruralnom razvoju u dopisu od KLASA: 701-01/24-01-01/0043, URBROJ: 343-0603/04-24-002, od 5. srpnja 2024., ne proizlazi nesklad ili nerazmjer u imovinskoj kartici obveznice.

Konačno, iz usporedbe podataka koje je obveznica navela u istoj rubrici s podacima o tome je li obveznica imatelj poslovnih udjela u društvima s ograničenom odgovornošću ili udjela u društvima osoba, koje je dostavilo Ministarstvo pravosuđa, uprave i digitalne transformacije Republike Hrvatske u dopisu KLASA: 740-09/24-01/56, URBROJ: 514-04-01-02-02/02-24-03, od 12. srpnja 2024., također ne proizlazi nesklad ili nerazmjer u imovinskoj kartici obveznice.

Zaključno, iz provedene provjere proizlazi kako u provjerenoj imovinskoj kartici obveznice Jelene Miloš, odnosno u prijavljenom imovinskom stanju koje se odnosi na razdoblje provjere, ne postoji nesklad niti nerazmjer. Stoga nije bilo niti povoda za donošenje zaključka prema članku 28. Zakona niti prosljeđivanja prikupljene dokumentacije Ministarstvu financija Republike Hrvatske, Poreznoj upravi, na temelju članka 29. stavka 2. Zakona.

Slijedom svega navedenog, Povjerenstvo je donijelo zaključak kao u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Jelena Miloš, osobna dostava na adresu

Hrvatski sabor

Ilica 256B, zgrada 62

(prostor u okviru Hrvatskog vojnog učilišta dr. Franjo Tuđman)

10 000 Zagreb

1. Pismohrana